दरअसल धर्म यह देखकर आनंदित होता रहता है कि किस प्रकार विज्ञान उसकी दार्शनिक प्रस्थापनाओं को स्वीकार करता जा रहा है। सत्यान्वेषण में लगे विज्ञान में यह उदारता है कि जब क्वांटम सिद्धांत दर्शाता है कि मूलभूत कण दोहरा व्यवहार करते हैं और हीजनबर्ग अनिश्चितता का सिद्धांत प्रतिपादित करते हैं या हाल ही में जब गॉड पार्टिकल की खोज होती है तो वह अपनी सीमाओं को खुले मन और मुक्त कंठ से स्वीकारता है। वह धर्म की दार्शनिक प्रस्थापनाओं के प्रति आदर भी व्यक्त करता है। धार्मिक सत्यानुभूति व्यक्ति विशेष तक सीमित होती है और अहस्तांतरणीय होने की सीमा तक निजी होती है। विज्ञान इस सत्यानुभूति को सार्वजनिक कर देता है। वह ज्ञान का लोकतंत्रीकरण कर देता है। कई बार ऐसा भी लगता है कि धर्म अपनी सर्वोच्चता के अहंकार में डूबा अपने स्थान पर स्थिर और निष्क्रिय खड़ा है और विज्ञान उसके क्षेत्र पर आधिपत्य जमाता हुआ धीरे धीरे धर्म के निकट पंहुच रहा है।